16.3.2023
MT
Il-Ġurnal Uffiċjali tal-Unjoni Ewropea
C 100/109
3.6.
Id-Direttiva proposta testendi l-lista ta’ sitwazzjonijiet għal miżuri ta’ konfiska mhux ibbażati fuq kundanna iżda bbażati fuq proċedimenti kriminali għal każijiet oħra li fihom kundanna kriminali ma tkunx possibbli minħabba ċirkostanzi oġġettivi b’immunità, amnestija u skadenza ta’ statut ta’ limitazzjonijiet.
Il-KESE jirrikonoxxi l-isforzi li saru mill-Kummissjoni biex timponi limiti fuq dawn il-każijiet peress li jistgħu jiġu abbużati jew użati għal skopijiet ta’ fastidju jew persekuzzjoni.
3.7.
Id-Direttiva proposta tinkludi mekkaniżmu ġdid ta’ konfiska li jiżgura l-konfiska tal-assi mhux direttament marbuta ma’ reat elenkat fid-Direttiva iżda abbażi ta’ suspett ta’ proprjetà illegali/li tirriżulta minn attivitajiet kriminali.
Minkejja l-proċedura ġudizzjarja obbligatorja qabel l-ordni ta’ konfiska u l-oneru tal-provi biex il-prosekuzzjoni torbot l-assi inkwistjoni ma’ attività kriminali, huma meħtieġa aktar garanziji biex jiġi eskluż kwalunkwe abbuż possibbli matul il-proċedura.
Il-ġurisdizzjonijiet nazzjonali jsegwu rotot differenti li jvarjaw minn konfiska skont il-liġi ċivili sa waħda skont il-liġi kriminali.
Id-Direttiva proposta għandha tinkludi standards għad-drittijiet u s-salvagwardji proċedurali tal-konvenuti, u tiżgura li jkun disponibbli taħriġ adatt għall-imħallfin u l-prosekuturi.
3.8.
L-impatt limitat tad-dispożizzjoni dwar l-użu mill-ġdid għal skopijiet soċjali fid-Direttiva dwar il-Konfiska jkun jeħtieġ aktar inkoraġġiment għall-Istati Membri biex jinkludu miżuri adegwati ħalli jiżguraw l-effettività tad-dispożizzjoni.
Il-KESE jistieden lill-Kummissjoni Ewropea tkun aktar ambizzjuża fl-isforzi tagħha biex tagħmel l-użu mill-ġdid għal skopijiet soċjali tal-assi kkonfiskati effettiv u tistabbilixxi perċentwal minimu għall-użu mill-ġdid għal skopijiet soċjali għall-Istati Membri.
Huwa ta’ importanza kbira għall-koeżjoni soċjali li l-komunitajiet affettwati jiksbu kumpens biex jirrestawraw id-danni direttament u jibbenefikaw mir-redditi minn dawn id-danni.
Barra minn hekk, il-komunitajiet jeħtieġu assistenza aħjar li tgħin fit-tisħiħ tar-reżiljenza tagħhom għall-kriminalità organizzata, u s-soċjetà ċivili għandha tkun involuta fil-ġestjoni u d-disponiment tal-assi kkonfiskati.
3.9.
Kif iddikjarat ukoll fid-Direttiva dwar il-Konfiska, id-dritt tal-vittmi għal kumpens mhux se jiġi affettwat mill-miżuri ta’ konfiska.
Madankollu, id-Direttiva proposta għadha ma tissalvagwardjax il-prijoritizzazzjoni tal-kumpens tal-vittmi fil-klassifikazzjoni tal-kredituri.
Fl-istess ħin, iċ-ċittadini ta’ pajjiżi terzi mhumiex protetti biżżejjed mid-Direttiva proposta u minn leġiżlazzjoni oħra tal-UE peress li l-enfasi tagħhom hija fuq iċ-ċittadini tal-UE.
3.10.
Ir-rapport tal-valutazzjoni tal-impatt jindika n-nuqqasijiet li ġejjin: nuqqas ta’ dettalji dwar ir-rwoli tal-Uffiċċji għall-Irkupru tal-Assi, u riżorsi umani, finanzjarji u tekniċi insuffiċjenti allokati għall-investigazzjoni dwar l-assi.
Id-Direttiva proposta twieġeb għal dawn is-sejbiet u tirrikjedi mill-inqas uffiċċju wieħed għall-irkupru li għandu jiġi stabbilit f’kull Stat Membru.
Jintlaqa’ tajjeb l-obbligu espliċitu li jiġu pprovduti riżorsi adegwati biex jiġi żgurat li l-Uffiċċji għall-Irkupru tal-Assi jkunu effiċjenti u effettivi.
Madankollu, dan l-obbligu għandu jkun akkumpanjat minn rappurtar regolari mil-livell nazzjonali lill-Kummissjoni dwar ir-riżorsi allokati sabiex tkun tista’ tevalwa jekk hemmx xi frammentazzjoni jew nuqqas ta’ bilanċ bejn id-diversi Uffiċċji għall-Irkupru tal-Assi.
3.11.
L-ispejjeż assoċjati mal-ġestjoni ta’ assi ffriżati u/jew konfiskati jistgħu jkunu sinifikanti jew saħansitra jaqbżu l-valur tal-assi rilevanti.
Id-Direttiva proposta tinkludi obbligu għall-awtoritajiet kompetenti biex jivvalutaw l-ispejjeż qabel ma joħorġu ordni ta’ ffriżar.
Il-KESE jilqa’ din il-miżura bħala strument effiċjenti u utli maħsub biex inaqqas l-ispejjeż meħtieġa u jimmassimizza l-valur sussegwenti tal-assi.
3.12.
Il-mekkaniżmu ta’ bejgħ interlokutorju jista’ jiġi applikat f’każijiet limitati, li issa huma elenkati fid-Direttiva proposta, u x’aktarx li jikkontribwixxi għal ġestjoni aktar effettiva tal-assi ffriżati.
Minkejja l-fatt li l-mekkaniżmu huwa disponibbli fil-biċċa l-kbira tal-Istati Membri, dan jintuża fuq skala żgħira u b’varjazzjoni kbira.
Id-Direttiva proposta x’aktarx li ttejjeb l-użu ta’ dan il-mekkaniżmu billi tintroduċi definizzjoni unika u l-kundizzjonijiet li taħthom għandha tintuża.
3.13.
Instab li n-nuqqas ta’ statistika komprensiva u komparabbli kien nuqqas kbir biex is-sistema ta’ rkupru tal-assi ssir aktar effettiva.
F’dan ir-rigward, id-Direttiva proposta tirrikjedi li kull Stat Membru jistabbilixxi reġistru għall-irkupru tal-assi li jiġbor informazzjoni kodifikata mill-awtoritajiet kompetenti matul il-proċess kollu tal-irkupru tal-assi.
3.14.
Il-KESE jemmen li l-unifikazzjoni tad-dispożizzjonijiet legali rilevanti kollha għall-irkupru tal-assi f’Direttiva waħda hija konformi mal-Programm tal-Kummissjoni dwar l-Idoneità u l-Prestazzjoni tar-Regolamentazzjoni (REFIT), se tgħin lill-awtoritajiet u lill-partijiet interessati rilevanti jifhmu aħjar ir-regoli, u tgħin biex jittejbu l-implimentazzjoni u l-effettività tal-miżuri maħsuba biex iżidu r-rata ta’ rkupru tal-assi illeċiti fil-ġurisdizzjonijiet nazzjonali.